**ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΗΡΑΚΛΕΙΟΥ**

**ΔΗΜΟΣ ΗΡΑΚΛΕΙΟΥ**

**ΔΙΕΥΘΥΝΣΗ ΔΙΟΙΚΗΤΙΚΩΝ ΥΠΗΡΕΣΙΩΝ**

**ΤΜΗΜΑ ΥΠΟΣΤ. ΠΟΛΙΤΙΚΩΝ ΟΡΓΑΝΩΝ**

**Δημοτική Επιτροπή Διαβούλευσης ΑΝΑΡΤΗΤΕΑ ΣΤΟ ΔΙΑΔΙΚΤΥΟ**

**ΑΠΟΦΑΣΗ ΑΡΙΘΜΟΣ 2**

**(Αριθμός πρακτικού 1)**

1. H Δημοτική Επιτροπή Διαβούλευση του Δήμου Ηρακλείου, αποτελούμενη από τα παρόντα τακτικά μέλη της κ.κ. Πασπάτη Γρηγόριο ως Πρόεδρο, τον κ. Περισυνάκη Αθανάσιο εκπροσωπώντας το Οικονομικό Επιμελητήριο της Ελλάδας Τμήμα Αν. Κρήτης, τον κ. Χανιωτάκη Νικόλαο εκπροσωπώντας το Πανεπιστήμιο Κρήτης, την κα. Μανουσάκη Ελένη εκπροσωπώντας το Εργατοϋπαλληλικό Κέντρο Ηρακλείου, τον κ. Εφραίμογλου Βασίλη εκπροσωπώντας τον Εμπορικό Σύλλογο Ηρακλείου, την κα Μπασιούρη Χριστίνα εκπρόσωπώντας τον Ιατρικό Σύλλογο Ηρακλείου , τον κ. Σαρτζετάκη Ευτύχιο εκπροσωπώντας τους Τρίτεκνους Νομού Ηρακλείου, ο κ. Παπαμιχαήλ Γεώργιος εκπροσωπώντας το Επιστημονικό Τεχνολογικό Πάρκο Κρήτης , τον κ. Σταθόπουλο Μιχάλη εκπροσωπώντας την Ένωση Ιδιοκτητών Ακινήτων Νομού Ηρακλείου, τον κ. Κανάκη Γεώργιο εκπρόσωπο από Ομάδα Ανηλίκων Στήριξης Ηρακλείου, την κα. Παχιαδάκη Μαίρη εκπροσωπώντας τον Σύνδεσμο Μελών Γυναικείων Σωματείων Ηρακλείου & Ν. Ηρακλείου, τον κ. Δελάκη Μιχάλη εκπροσωπώντας το Ηράκλειο Ο.Α.Α., την κα. Γούναρη Νίκη εκπροσωπώντας το Συμβολαιογραφικό Σύλλογο Εφετείου, την κα Προυντνικάβα Ναταλλία εκπροσωπώντας από Πολιτιστικό Σύλλογο Ρωσόφωνων, την κα Μανουσάκη Ελένη εκπροσωπώντας το Εργατοϋπαλληλικό Κέντρο Ηρακλείου, και τους δημότες κ.κ. Τσαγκαράκη Γρηγόριο, και Μαρή Βασιλική.
2. Απόντων των κ.κ., Καλοκαιρινό Αλέξη εκπρόσωπο του Ε.Κ.Ι.Μ. Ιστορικό Μουσείου Κρήτης, Μακριδάκη Μαρία εκπρόσωπο του Ιδρύματος Τεχνολογίας και Έρευνας, Σωμαρά Αλέξανδρο εκπρόσωπο της Ένωσης Ξενοδοχείων Ηρακλείου, Προμπονά Μιχαήλ εκπρόσωπο του Μουσείου Φυσικής Ιστορίας Κρήτης, Μπορμπουδάκη Ελένη εκπρόσωπο της 7η Υγειονομική Περιφέρεια Κρήτης, Λειβαδιωτάκη Νικόλαο εκπρόσωπο της Ομοσπονδίας Επαγγελματιών–Βιοτεχνών & Εμπόρων Ο.Ε.Β.Ε.Ν.Η., Μανελάκης Δημήτριος εκπρόσωπο του Σύλλογου Δρομέων Υγείας Ηρακλείου, Μπακίντα Κωνσταντίνο εκπρόσωπο από Τεχνικό Επιμελητήριο Ελλάδος, Μανιό Θρασύβουλο εκπρόσωπο από Ελληνικό Μεσογειακό Πανεπιστήμιο, Χριστοδουλάκη Γεώργιο εκπρόσωπο από Ένωση Επιχειρηματιών Ενοικιαζόμενων Διαμερισμάτων και Δωματίων Ν. Ηρακλείου,  Φραγκάκη Μ εκπρόσωπο από τον Οργανισμό Λιμένος Ηρακλείου και τον Κοκοβάκη Γρηγόριο εκπρόσωπο από ΑΔΕΔΥ Ηρακλείου, τακτικών μελών, οι οποίοι αν και κλήθηκαν νόμιμα δεν παρευρίσκονται.
3. Στη συνεδρίαση παρευρέθηκαν επίσης, οι Αντιδήμαρχοι Ηρακλείου κ.κ. Βαρδαβάς Κώστας, Σισαμάκης Γεώργιος, Καναβάκη Μαρία, Καραντινός Γεώργιος, Πλεύρη Αριστέα, Αρχοντάκη Στυλιανή, Παττακός Μαρίνος, Περυσινάκης Αντώνιος, Παπαδάκη Σκαλίδη Ρένα, η Γενική Γραμματέας του Δήμου Ηρακλείου κα Στυλιανού Ευγενία, η Πρόεδρος του ΔΟΠΑΦΜΑΗ κα. Λεμονή Θεοδώρα, η προϊσταμένη Διεύθυνσης Προγραμματισμού Οργάνωσης και Πληροφορικής κα Δρόσου Ζαχαρένια καθώς και υπηρεσιακά στελέχη του Τμήματος Προϋπολογισμού & του Τμήματος Προγραμματισμού και Οργάνωσης.
4. Συνήλθε σεσυνεδρίαση **μέσω τηλεδιάσκεψης**, **στις 09/12/2021 ΗΜΕΡΑ Τετάρτη και ώρα 18.00** σύμφωνα με το [άρθρο 76 Ν.3852/10](https://dimosnet.gr/blog/laws/%CE%B1%CF%81%CE%B8%CF%81%CE%BF-76-%CE%B4%CE%B7%CE%BC%CE%BF%CF%84%CE%B9%CE%BA%CE%AE-%CE%B5%CF%80%CE%B9%CF%84%CF%81%CE%BF%CF%80%CE%AE-%CE%B4%CE%B9%CE%B1%CE%B2%CE%BF%CF%8D%CE%BB%CE%B5%CF%85%CF%83%CE%B7/%22%20%5Ct%20%22_blank), όπως αντικαταστάθηκε από το [άρθρο  78 του Ν.4555/18](https://dimosnet.gr/blog/laws/%CE%AC%CF%81%CE%B8%CF%81%CE%BF-78-%CE%B4%CE%B7%CE%BC%CE%BF%CF%84%CE%B9%CE%BA%CE%AE-%CE%B5%CF%80%CE%B9%CF%84%CF%81%CE%BF%CF%80%CE%AE-%CE%B4%CE%B9%CE%B1%CE%B2%CE%BF%CF%8D%CE%BB%CE%B5%CF%85%CF%83%CE%B7/) και με την αριθ.πρωτ.ΔΙΔΑΔ/Φ.69/187 /οικ.20236/25-10-2021, 67η Εγκύκλιο του Υπουργείου Εσωτερικών
5. Τα μέλη κλήθηκαν νόμιμα με την υπ΄αριθμ. 117935/30-11-2021 πρόσκληση του κ. Προέδρου, τα πρακτικά τηρήθηκαν από τον γραμματέα της επιτροπής, υπάλληλο του Δήμου, Ψυκάκο Βαγγέλη.
6. Η Δημοτική Επιτροπή Διαβούλευσης βρισκόμενη σε νόμιμη απαρτία, άρχισε τη συνεδρίαση.
7. Τη συνεδρίαση προλόγισε ο πρόεδρος της Δ.Ε.Δ. κος Πασπάτης Γρηγόριος και αφού ευχαρίστησε τους παρευρισκόμενους για τη παρουσία τους στη συνεδρίαση, τόνισε πως διαδικασίες όπως αυτή, στοχεύουν στην καλύτερη δυνατή ενημέρωση των δημοτών, για κρίσιμα τοπικά αναπτυξιακά ζητήματα
8. **Θέμα 2o:****Ενημέρωση & γνωμοδότηση για** **το** **προσχέδιο** **Προϋπολογισμού του Δήμου Ηρακλείου έτους 2022.**
9. Ο κ. Πρόεδρος έθεσε υπόψη των μελών της επιτροπής, το προσχέδιο Προϋπολογισμού του Δήμου Ηρακλείου έτους 2022**.**
10. Τον λόγο πήρε η Αντιδήμαρχος Διοικητικών & Οικονομικών Υπηρεσιών κα Καναβάκη Μαρία, η οποία καταρχήν συνεχάρη όλους τους Αντιδημάρχους, την Γενική Γραμματέα του Δήμου Ηρακλείου,  τις Διευθύνσεις, τα Τμήματα, ειδικά αυτά της Οικονομικής Υπηρεσίας και του Τμήματος Προγραμματισμού για τη συνεργασία στην κατάρτιση του Προϋπολογισμού και φυσικά το Δήμαρχο Ηρακλείου για την υποστήριξη όλων. Συνέχισε λέγοντας πως ο Δήμος Ηρακλείου κατορθώνει να επιβιώνει στις δύσκολες καταστάσεις της εποχής μας και το υπαλληλικό προσωπικό ήταν ακούραστο και παρόν. Επίσης χάρη στην οικονομική ισορροπία του Δήμου Ηρακλείου πραγματοποιήθηκαν προμήθειες και δαπάνες πριν καν ληφθεί κρατική επιχορήγηση.
11. Ακολούθως ανέφερε τα εξής:« Το έτος 2022 θα μπορούσε να χαρακτηριστεί ως μια μεταβατική χρονιά όσον αφορά τα οικονομικά δεδομένα του Δήμου Ηρακλείου. Η πανδημία και  η επίδρασή της στο οικονομικό έτος 2022 θα είναι αισθητή. Η ακρίβεια είναι ένας αποσταθεροποιητικός παράγοντας που θα οδηγήσει σε μεγάλες μεταβολές καθοριστικούς οικονομικούς δείκτες όπως αυτοί των εσόδων. Επιπλέον, η διαχείριση των απορριμμάτων περνάει σε άλλο επίπεδο και δημιουργεί επιπρόσθετες δαπάνες.
12. Μέσα σε αυτό το ασταθές οικονομικό περιβάλλον, το προσχέδιο του Προϋπολογισμού Εσόδων - Εξόδων του Δήμου Ηρακλείου οικονομικού έτους 2022 έχει καταρτισθεί και είναι έτοιμο να κατατεθεί στην Εκτελεστική Επιτροπή μετά την διαδικασία της Διαβούλευσης. Εν συνεχεία, η Οικονομική Επιτροπή θα ψηφίσει το παραπάνω προσχέδιο και αυτό θα σταλεί στο Παρατηρητήριο Οικονομικής Αυτοτέλειας.
13. Είναι γνωστό ότι από το 2013 και έκτοτε η οικονομική πολιτική των δήμων ελέγχεται από το Παρατηρητήριο του Υπουργείου Εσωτερικών. Μέσα σε αυτό το περιοριστικό πλαίσιο ο Δήμος Ηρακλείου έχει, αν θέλετε, ένα Παράλληλο Πρόγραμμα που η υλοποίηση του βήμα προς βήμα ταυτίζεται με το πρόγραμμα της Δύναμης Πολιτών και στηρίζεται στους παρακάτω άξονες: κοινωνική πολιτική, ευπαθείς ομάδες, πολιτισμός, ισόρροπη ανάπτυξη, πρωτογενής τομέας, επιχειρείν και διαχείριση των τελών κατά τον καλύτερο δυνατό τρόπο.
14. Ο Προϋπολογισμός για το έτος 2022 σκοπό έχει να καλύψει τις βασικές ανάγκες του Δήμου και των δημοτών, να περιορίσει τις επιπτώσεις της πανδημίας και της ακρίβειας καθώς επίσης και να μειώσει τις υποχρεώσεις του δήμου προς τους ιδιώτες ώστε να δοθεί πρόσθετη τόνωση στην αγορά και να ενισχυθούν οι ιδιωτικές επενδύσεις και η επιχειρηματικότητα (οι ληξιπρόθεσμες οφειλές προς ιδιώτες είναι στο χαμηλότερο επίπεδο των τελευταίων δεκαετιών και συγκεκριμένα στο ποσό των 588.000 €).
15. Ο Προϋπολογισμός είναι ισοσκελισμένος και το ύψος αυτού είναι 251.076.961,32 € (έσοδα-έξοδα). Αναμένεται να υπάρξουν αναμορφώσεις του Προϋπολογισμού κατά τη διάρκεια του έτους λόγω επιπλέον χρηματοδοτήσεων που διεκδικεί ο Δήμος Ηρακλείου. Από το παραπάνω ποσό, 103.683.579,76 € αντιστοιχούν σε Προβλέψεις μη είσπραξης εισπρακτέων υπολοίπων. Οπότε το καθαρό ποσό του προϋπολογισμού του 2022 που η δημοτική αρχή θα έχει στη διάθεση της θα είναι 147.393.381,56 €. Επίσης, παρουσιάζεται ένα υψηλό Αποθεματικό ύψους 2.199.673,00 €, το οποίο θα είναι ένα σημαντικό εργαλείο στα χέρια της Δημοτικής Αρχής για την εφαρμογή της αναπτυξιακής της πολιτικής.
16. Ένα μεγάλο έργο της τωρινής δημοτικής αρχής είναι η Εξυγίανση των Οικονομικών του Δήμου. Είναι γνωστό ότι αναλάβαμε σε μια δύσκολη περίοδο μνημονιακών υποχρεώσεων και με περιορισμένη δυνατότητα ελιγμών. Ένας βασικός πυλώνας της οικονομικής μας πολιτικής ήταν πάντοτε η διαχείριση των Εσόδων. Το πόσο που αντιστοιχεί στο ταμείο βρίσκεται στο επίπεδο των 46.268.771,91 €. Μειώθηκε από 47.842.000,00 που ήταν πέρσι και από 55.692.514,45 € που ήταν την προπέρσινή χρονιά. Ο Δήμος είναι σε θέση να καλύπτει τις υποχρεώσεις του, να αντιμετωπίζει τις επιπτώσεις της πανδημίας, να υλοποιεί τις υποσχέσεις του προς τους Δημότες.
17. Επισημαίνω επειδή έχει γίνει μεγάλη δημόσια κουβέντα για το δημοτικό ταμείο, ότι δεν το έχουμε κάπου, να το μαζεύουμε, να το γεμίζουμε και να το χαιρόμαστε. Είναι αυτό που μας στηρίζει σε κάθε περίπτωση σε κάθε κατάσταση. Υπάρχουν υποχρεώσεις μεγάλες, άλλες τωρινές και άλλες που θα έρθουν, υπάρχουν απρόβλεπτα γεγονότα, όπως αυτό το αιφνίδιο της πανδημίας, υπάρχουν τα έργα και οι δράσεις που υλοποιούνται, το τεχνικό πρόγραμμα που παρουσιάστηκε. Όλα από εκεί χρηματοδοτούνται. Επομένως είναι ένας δυναμικός πυλώνας που κινείται το ταμείο και όχι ένα θησαυροφυλάκιο.
18. Η εφαρμογή του Σχεδίου Τακτικών Ελέγχων και Επιθεωρήσεων (ΣΤΕΕ) το οποίο ξεκίνησε να υλοποιείται από την ημερομηνία ανάληψης καθηκόντων της τωρινής δημοτικής αρχής έχει αποδώσει καρπούς με αποτέλεσμα να παρουσιάζεται μια εξισορρόπηση στους δείκτες των εσόδων, τα οποία έχουν επηρεαστεί αρνητικά από την πανδημία και την ακρίβεια.
19. Η πολιτική της Δημοτικής Αρχής όσον αφορά τα Ανταποδοτικά Τέλη βασιζόταν πάντα στην δίκαιη κατανομή των τελών και στην ελάφρυνση της επιβάρυνσης των χαμηλών εισοδημάτων και των ευπαθών ομάδων (πολύτεκνους, τρίτεκνους , α.μ.ε.α. κτλ) του δήμου μας. Πρόσφατα προχωρήσαμε και στην πλήρη απαλλαγή τελών για τους σεισμόπληκτους και για του εμπόρους του κέντρου λόγω εκτέλεσης του έργου της ανάπλασης.
20. Η Δημοτική Αρχή έχει ήδη μειώσει τα δημοτικά τέλη σε πολύ χαμηλό επίπεδο στο παρελθόν ενώ φέτος λόγω της ραγδαίας αύξησης του ποσού που αποδίδεται στον ΕΣΔΑΚ για την διαχείριση των απορριμμάτων (υπολογίζεται μια αύξηση περίπου 5.000.000 €) το Δημοτικό Συμβούλιο ψήφισε την αύξηση των δημοτικών τελών. Παρόλα αυτά τα τέλη παραμένουν χαμηλότερα σε σχέση με τους άλλους μεγάλους Δήμους της χώρας και θα είμαστε έτσι κι αλλιώς δίπλα στην κοινωνία και το επιχειρηματικό κόσμο για ότι χρειαστεί.
21. Επιπροσθέτως, το χαμηλό επίπεδο των τελών δεν εμπόδισε την Δημοτική Αρχή να εκτελέσει ένα μεγαλεπήβολο σχέδιο στον τομέα της καθαριότητας. Το ποσό που αντιστοιχεί στις ανταποδοτικές υπηρεσίες της καθαριότητας καλύπτει τις δαπάνες για την ανανέωση του στόλου των απορριμματοφόρων και των μηχανημάτων που απαιτούνται, την πρόσληψη προσωπικού, την προμήθεια κάδων απορριμμάτων και την κάλυψη του ποσού προς τον ΕΣΔΑΚ για την διαχείριση των απορριμμάτων.
22. Στις υπηρεσίες Πολιτισμού, Αθλητισμού και Κοινωνικής Πολιτικής αντιστοιχεί το ποσό των 20.039.715,71 € συνολικά. Ο Δήμος Ηρακλείου, εν μέσω πανδημίας και ακρίβειας μέσα σε ένα πολύ δύσκολο οικονομικό περιβάλλον με πολλούς περιορισμούς, έχει κατορθώσει να κρατήσει σε υψηλό επίπεδο τις δομές που στηρίζουν την κοινωνική του πολιτική και ταυτόχρονα ο πολιτισμός, ο αθλητισμός και η παιδεία παραμένουν προτεραιότητα.
23. Συνοψίζοντας, θα μπορούσαμε να υποστηρίξουμε ότι ο Προϋπολογισμός του έτους 2022 εξυπηρετεί τις ανάγκες του Δήμου και των δημοτών κατά τον καλύτερο δυνατό τρόπο, περιορίζει τις επιπτώσεις της πανδημίας και της ακρίβειας, προστατεύει τις ευπαθείς κοινωνικές ομάδες και αναβαθμίζει τις παρεχόμενες υπηρεσίες προς όφελος του κοινωνικού συνόλου.»

Μετά την ανακοίνωση των παραπάνω ακολούθησε σχετική συζήτηση μεταξύ των μελών και των παρευρισκόμενων της επιτροπής.

Τον λόγο πήραν:

* Ο κ. **Εφραίμογλου Βασίλης** εκπροσωπώντας τον **Εμπορικό Σύλλογο Ηρακλείου** ανέφερε πως βλέπει με ικανοποίηση ότι έχει ενταχθεί στο πρόγραμμα του Δήμου το μεγάλο έργο που αφορά το Ανοιχτό Κέντρο Εμπορίου. Επίσης θα ήθελε στην πρώτη αναμόρφωση του προϋπολογισμού να ενταχθεί η δημιουργία ενός ποδηλατοδρόμου, έστω και με μία απλή – ξεχωριστή σήμανση στους υφιστάμενους δρόμους της πόλης.
* Ο κ. **Σαρτζετάκης Ευτύχιος,** εκπρόσωπος από τους **Τρίτεκνους Νομού Ηρακλείου,** δήλωσε τα εξής: «Θα ήθελα να εκφράσω την ικανοποίηση μου για την σήμανση στην πόλη του Ηρακλείου, μιας και ήμουν για 30 χρόνια προϊστάμενος στο Τμήμα Κυκλοφορίας. Επίσης θέλω να συγχαρώ την υπηρεσία καθαριότητας για την οργάνωσή της, συμβάλλοντας σημαντικά στην εύρυθμη λειτουργία, ειδικά με τα ογκώδη αντικείμενα που την περίοδο της πανδημίας έχουν αυξηθεί λόγω της εκκαθάρισης των νοικοκυριών. Τέλος θέλω να αναφερθώ στην άριστη ηλεκτρονική οργάνωση του Δήμου, έχοντας αξιοποιήσει πλήρως την παροχή υπηρεσιών από και προς τους δημότες μέσω της ηλεκτρονικής πλατφόρμας. Συγχαρητήρια στο πολιτικό και υπηρεσιακό προσωπικό του Δήμου Ηρακλείου.»

###### Η ΔΗΜΟΤΙΚΗ ΕΠΙΤΡΟΠΗ ΔΙΑΒΟΥΛΕΥΣΗΣ

Αφού έλαβε υπόψη της:

1. Την εισήγηση - παρουσίαση του Τμήματος Προϋπολογισμού του Δήμου, για το προσχέδιο του Προϋπολογισμού για το οικονομικό έτος 2022
2. Το άρθρο 10 της από 11-03-2020 Πράξης Νομοθετικού Περιεχομένου (ΦΕΚ Α΄55/11-3-2020).
3. Τη συζήτηση μεταξύ των μελών της επιτροπής που έγινε και σύμφωνα με τις σχετικές διατάξεις, [παρ. 5 του άρθρου 77 του ν. 4172/2013 (Α' 167)](https://dimosnet.gr/blog/laws/%CE%B1%CF%81%CE%B8%CF%81%CE%BF-77-%CF%80%CF%81%CE%BF%CF%8B%CF%80%CE%BF%CE%BB%CE%BF%CE%B3%CE%B9%CF%83%CE%BC%CF%8C%CF%82-%CE%B4%CE%AE%CE%BC%CF%89%CE%BD/) και την [παρ.2 άρθρο 76 Ν.3852/10](https://dimosnet.gr/blog/laws/%CE%B1%CF%81%CE%B8%CF%81%CE%BF-76-%CE%B4%CE%B7%CE%BC%CE%BF%CF%84%CE%B9%CE%BA%CE%AE-%CE%B5%CF%80%CE%B9%CF%84%CF%81%CE%BF%CF%80%CE%AE-%CE%B4%CE%B9%CE%B1%CE%B2%CE%BF%CF%8D%CE%BB%CE%B5%CF%85%CF%83%CE%B7/), όπως αντικαταστάθηκε από το [άρθρο 78 του Ν.4555/18](https://dimosnet.gr/blog/laws/%CE%AC%CF%81%CE%B8%CF%81%CE%BF-78-%CE%B4%CE%B7%CE%BC%CE%BF%CF%84%CE%B9%CE%BA%CE%AE-%CE%B5%CF%80%CE%B9%CF%84%CF%81%CE%BF%CF%80%CE%AE-%CE%B4%CE%B9%CE%B1%CE%B2%CE%BF%CF%8D%CE%BB%CE%B5%CF%85%CF%83%CE%B7/) και με την αριθ.πρωτ.ΔΙΔΑΔ/Φ.69/187 /οικ.20236/25-10-2021, 67η Εγκύκλιο του Υπουργείου Εσωτερικών

###### ΑΠΟΦΑΣΙΖΕΙ

Γνωμοδοτεί θετικά στην Εκτελεστική Επιτροπή του Δήμου Ηρακλείου τον Προϋπολογισμό του Δήμου Ηρακλείου έτους 2022 όπως αναλυτικά περιγράφεται στο συνημμένο προσχέδιο Προϋπολογισμού της αρμόδιας υπηρεσίας.

#### **Έγινε, αποφασίστηκε και υπογράφτηκε**

**Ο Πρόεδρος Τα Μέλη**

**Ακριβές αντίγραφο ατελές για Δημοτ. Υπηρεσία**

**Ηράκλειο, 13/12/2020**

**Ο Γραμματέας**